Anjing kacuk Alentejo

Anjing kacuk Alentejo atau rafeiro Alentejo ialah satu baka anjing penjaga haiwan ternakan Portugal. Ia dinamai sempena kawasan asal usulnya, Alentejo, di Portugal selatan. Ia diiktiraf oleh Clube Português de Canicultura, dan diterima secara muktamad oleh Persekutuan Kinologi Antarabangsa pada tahun 1954.

Sejarah
Rafeiro Alentejo ialah anjing penjaga haiwan ternakan tradisional dari rantau Alentejo di Portugal selatan. Anjing jenis ini digunakan untuk melindungi kawanan semasa pindah ternak dua kali setahun ke padang ragut tinggi musim panas di pergunungan dan kemudian kembali ke tanah pamah untuk musim sejuk. Pada lewat abad kesembilan belas, ia mula dikenali sebagai Rafeiro do Alentejo ("anjing kacuk Alentejo"). Piawaian baka terawal bertarikh dari tahun 1953; baka ini diterima secara muktamad oleh Persekutuan Kinologi Antarabangsa pada tahun berikutnya.

Antara perubahan ekonomi dan sosial bertanda di Portugal pada tahun 1970-an merupakan perpindahan orang dalam skala besar dari kawasan luar bandar ke pekan dan ke bandar, yang salah satu akibatnya merupakan pengurangan mengejut dan ketara bagi pertanian pastoral. Anjing penjaga haiwan ternakan tidak lagi diperlukan dan bilangan rafeiro Alentejo menjunam dengan mendadak sehingga menjelang awal tahun 1980-an, ia hampir pupus, dengan hanya segelintir anjing yang tersisa dalam pegangan sekumpulan kecil pembiak baka.

Sebuah kelab baka, iaitu Associação dos Criadores do Rafeiro do Alentejo ("Persatuan Pembiak Baka Anjing Kacuk Alentejo"), ditubuhkan pada tahun 1994 di Monforte, di Daerah Portalegre; kelab ini ialah pengganti kepada sebuah kelab terdahulu, iaitu Clube Português do Rafeiro do Alentejo ("Kelab Anjing Kacuk Alentejo Portugal"). Masyarakat dan dewan perbandaran Monforte bersama-sama mengasaskan sebuah pusat pembiakbakaan untuk anjing berkenaan, iaitu Centro de Reprodução do Rafeiro do Alentejo ("Pusat Pembiakan Anjing Kacuk Alentejo"), di bandar itu.

Pada tahun 2006, terdapat 1165 ekor anjing betina yang berdaftar dalam buku pembaka. Kawasan taburan rafeiro Alentejo hampir-hampir sepadan dengan rantau bersejarah Alentejo, dengan pengecualian kawasan yang paling dekat dengan pinggir laut Atlantik.

Seekor anjing baka ini bernama Bobi disahkan oleh Rekod Dunia Guinness sebagai kedua-dua anjing hidup tertua dan anjing tertua yang pernah hidup, dengan umur dakwaan 30 tahun dan 226 hari pada 1 Februari 2023. Ia mati pada usia dakwaan 31 tahun dan 165 hari pada 21 Oktober 2023. Keraguan tentang dakwaan tersebut diungkapkan oleh doktor bedah haiwan dan Guinness melancarkan penyiasatan; Guinness mendapati bukti tidak cukup tentang umur anjing itu dan rekod tersebut dibatalkan.

Ciri
Rafeiro ialah anjing besar yang lebih panjang sedikit berbanding dengan ketinggiannya dengan dada lebar. Kepalanya besar; matanya kecil dan gelap, telinganya kecil, berbentuk segi tiga, dan tergantung. Lapis bulunya padat dan lurus dan pendek atau sederhana panjang. Ia mungkin hitam, perang kekuning-kuningan, kelabu serigala, atau kuning, sama ada brindle atau tidak, tetapi sentiasa dengan tanda-tanda putih; atau mungkin bertanda putih dengan warna-warna ini. Lapis bulunya tidak setebal lapis bulu pada anjing pastoral lain seperti anjing Tatra Poland.

Kegunaan
Kegunaan tradisional rafeiro Alentejo adalah sebagai anjing penjaga kawanan ternakan, yang digunakan untuk melindungi kawanan ternakan diuruskan secara meluas daripada pemangsa. Ia juga digunakan dalam pemburuan buruan besar; fotograf bersejarah menunjukkan bahawa ia merupakan antara anjing dalam kawanan perburuan Carlos I, yang mempunyai sebuah istana di Alentejo. Pada abad kedua puluh satu, anjing ini digunakan untuk menjaga ladang dan harta benda lain serta kawanan ternakan dan juga dibela sebagai haiwan pendamping.

Catatan

Rujukan

Kacuk Alentejo, Anjing
Kacuk Alentejo, Anjing
Kacuk Alentejo, Anjing
Kacuk Alentejo, Anjing